題冀缺圖
作者：李兼
朝代：宋

paragraphs: 耕夫自立苗且耘，饟婦相敬禮如賓。
畫工貌出態閒暇，不是如今愚野人。
古之農者蓋如此，饁彼公田同婦子。
山林自信有真樂，隠逸傳中無姓字。
吾不能走馬章臺街，畫眉狼籍貽譏諧。
又不能賣酒臨邛市，奔妻萬古不滅恥。
遺風後世豈無存，半在東阡烟雨村。
不見杵臼梁家婦，猶能親舉案前餐。